**Povzetek revizijskega poročila *Pravilnost dela poslovanja Občine Škofljica***

Računsko sodišče je revidiralo *pravilnost dela poslovanja Občine Škofljica v letu 2011.* Cilj revizije je bil izrek mnenja o pravilnosti poslovanja občine v letu 2011 v delu, ki se nanaša na prodaje nepremičnega premoženja in oddaje poslovnih prostorov v najem, javna naročila pri investicijskih odhodkih ter zadolževanje.

Računsko sodišče je o pravilnosti dela poslovanja Občine Škofljica v letu 2011 izreklo *negativno mnenje,* ker Občina Škofljica ni poslovala v skladu s predpisi v naslednjih primerih:

* v dveh postopkih menjave prodaje zemljišč in postopku prodaje zemljišč pred sklenitvijo neposredne pogodbe ni objavila namere o sklenitvi neposredne pogodbe; v postopku menjave zemljišč in postopku prodaje zemljišč ni imenovala skrbnika pravnega posla;
* v štirih primerih oddaje poslovnih prostorov v najem ni pripravila posamičnega programa upravljanja, v treh primerih je sklenila neposredno najemno pogodbo, čeprav za to ni bil izpolnjen potrebni pogoj; poslovni prostor je oddala v najem, ne da bi sklenila najemno pogodbo v pisni obliki;
* dodatnih in spremenjenih del v skupnem znesku 232.866 evrov ni oddala po predpisanem postopku javnega naročanja; za dodatna dela v znesku 18.996 evrov ni izvedla ustreznega postopka javnega naročanja; z izvajalcem ni sklenila aneksa k pogodbi zaradi spremembe roka dokončanja del, izvajalcu pa tudi ni obračunala pogodbene kazni za prekoračitev roka dokončanja del; aneks v vrednosti 10.328 evrov je bil sklenjen potem, ko so bila dela že opravljena;
* v dveh primerih je pridobila finančno zavarovanje, ki se glasi na manjši znesek od zahtevanega;
* v odloku o proračunu za leto 2011 ni določila obsega zadolževanja vseh pravnih oseb javnega sektorja na ravni občine; nadzora nad zadolževanjem pravnih oseb javnega sektorja na ravni občine ni izvajala v celoti.

Računsko sodišče je Občini Škofljica podalo *priporočili* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo to mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 14. januarja 2014